“ทีเอ็มบี I ธนชาต” ปรับโฉมแพลตฟอร์ม “ปันบุญ” เพิ่มฟีเจอร์บริจาคเงินรายเดือนผ่านบัตรเครดิต
"ทีเอ็มบี I ธนชาต" ปรับโฉมแพลตฟอร์ม "ปันบุญ" เพิ่มฟีเจอร์บริจาคเงินรายเดือนผ่านบัตรเครดิต
10 มี.ค. 2564

ปันบุญ โดย ทีเอ็มบี | ธนชาต โซลูชันเพื่อการบริหารจัดการแบบครบวงจรให้แก่มูลนิธิและองค์กรสาธารณกุศลกว่า 100 แห่งทั่วประเทศ เป็นแพลตฟอร์มที่รับเงินบริจาคได้หลายประเภททั้งออฟไลน์และออนไลน์ และผู้บริจาคได้รับความสะดวก รวดเร็ว เชื่อถือได้ โปร่งใส ใช้งานง่าย “ปันบุญ” ยังสามารถเชื่อมระบบการรับเงินให้แก่มูลนิธิและองค์กรสาธารณกุศลที่มีเว็บไซต์เป็นของตัวเอง รวมไปถึงการบริหารจัดการงานเอกสารต่างๆ โดยไม่ต้องเสียค่าใช้จ่ายใดๆ ในการติดตั้งทั้งสิ้น และ “ปันบุญ” ยังเป็นแพลตฟอร์มการรับเงินบริจาครายแรกๆ ที่เชื่อมต่อข้อมูลการบริจาคออนไลน์ (e-Donation) ไปยังกรมสรรพากรโดยอัตโนมัติ ทำให้ผู้บริจาคไม่จำเป็นต้องเก็บเอกสารการบริจาคไว้เป็นหลักฐานในการยื่นภาษีฯ
ทั้งนี้ ล่าสุด “ปันบุญ” (www.punboon.org) มีการปรับโฉมใหม่เพื่อให้ผู้บริจาคใช้งานง่ายขึ้น พร้อมพัฒนาฟีเจอร์ที่เพิ่มความสะดวกสบายให้กับผู้บริจาค ได้แก่ Recurring Payment หรือ บริการตั้งบริจาคเงินแบบรายเดือนตามกำหนด โดยชำระเงินผ่านการตัดบัตรเครดิต และบริการส่งข้อมูลการบริจาคให้มูลนิธินำส่งกรมสรรพากร เพื่อบันทึกข้อมูลในการยื่นแบบภาษีฯ ของผู้บริจาคแบบออนไลน์ใน My Tax Account ของกรมสรรพากร ช่วยอำนวยความสะดวกให้ผู้บริจาค ไม่ต้องเก็บเอกสารและไม่ต้องกรอกข้อมูลมากมายเพื่อยื่นภาษี
ด้านนายวีระชัย อมรรัตน์ หัวหน้าเจ้าหน้าที่บริหาร บริหารความสัมพันธ์ลูกค้าธุรกิจทหาร องค์กรรัฐ และองค์กรไม่แสวงหาผลกำไร ทีเอ็มบี หรือ ธนาคารทหารไทย จำกัด มหาชน กล่าวว่า ในปีที่ผ่านมาจะเห็นได้ว่า “ปันบุญ” มีบทบาทสำคัญอย่างแท้จริง ในการให้ความช่วยเหลือมูลนิธิและองค์กรสาธารณกุศลระดมทุนในช่วงสถานการณ์การแพร่ระบาดของโควิด-19 เพราะในช่วงดังกล่าวคนไทยล้วนแต่อยากช่วยเหลือซึ่งกันและกัน ซึ่งนั่นเป็นสิ่งดี แต่การเดินทางเพื่อการบริจาคเงินให้มูลนิธิหรือโรงพยาบาลต่างๆ นั้นเป็นเรื่องยาก ซึ่งการรับบริจาคผ่านช่องทางออนไลน์จึงมีความสำคัญมากขึ้น โดยในปีที่ผ่านมา “ปันบุญ” สามารถช่วยระดมเงินบริจาคให้กับมูลนิธิและองค์กรสาธารณกุศลต่างๆ ได้มากกว่าเดิมถึง 5 เท่าตัว ซึ่งถือเป็นมูลค่าที่สูงเมื่อเทียบกับการเติบโตในการทำธุรกรรมออนไลน์ทั่วไป
ขณะที่นางกนกพร จูฑา หัวหน้าเจ้าหน้าที่บริหารธุรกรรมทางการเงินภายในประเทศ ทีเอ็มบี หรือ ธนาคารทหารไทย จำกัด มหาชน กล่าวว่า ธนาคารได้เล็งเห็นความสำคัญของอัตราการเติบโตทางธุรกรรมออนไลน์ของผู้บริโภค โดยเฉพาะอย่างยิ่งการชำระเงินผ่านทางออนไลน์ ซึ่งมีอัตราการเติบโตสูงถึง 93% ในปีที่ผ่านมา ดังนั้นในปีนี้เราจึงได้มีการปรับรูปแบบของแพลตฟอร์ม “ปันบุญ” ทั้ง User Interface และ User Experience เพื่อให้ผู้บริจาคได้รับประสบการณ์ที่ดี ใช้งานง่าย มีดีไซน์รูปแบบที่สวยงามมากขึ้น นอกจากนั้นยังมีบริการที่เรียกว่า Recurring Payment  หรือการบริจาคแบบรายเดือนผ่านบัตรเครดิต
โดยผู้บริจาคสามารถเลือกมูลนิธิพร้อมทั้งกำหนดยอดเงิน และวันที่บริจาคได้ด้วยตนเอง สำหรับมูลนิธิและองค์กรสาธารณกุศลที่รับเงินบริจาค ก็สามารถประมาณการยอดเงินบริจาคแบบรายเดือนในแต่ละเดือนได้ล่วงหน้าอย่างถูกต้องแม่นยำ และช่วยลดขั้นตอนการดำเนินการเกี่ยวกับการออกเอกสารบริจาค ทำให้มูลนิธิฯ สามารถบริหารจัดการกระแสเงินสดได้มีประสิทธิภาพมากยิ่งขึ้น ซึ่งธนาคารจะโอนเงินเข้าบัญชีของมูลนิธิฯ โดยตรง และมูลนิธิสามารถตรวจสอบรายการได้ทันทีตลอด  24 ชั่วโมง
นอกจากนี้ การบริจาคผ่านแพลตฟอร์ม “ปันบุญ” ยังได้รับความสะดวกเพิ่มมากขึ้นจากการพัฒนาระบบ My Tax Account ของกรมสรรพากร ทำให้ผู้บริจาคได้รับความสะดวกสบายมากยิ่งขึ้นในการยื่นแบบชำระภาษีโดยธนาคารและมูลนิธิจะเป็นผู้นำส่งข้อมูลยอดบริจาคให้กรมสรรพากร ผู้บริจาคสามารถดึงข้อมูลภาษีในขั้นตอนการยื่นแบบได้ง่ายๆ ผ่านทางออนไลน์ โดยไม่ต้องกรอกข้อมูลบริจาค หรือยื่นเอกสารหลักฐานเพิ่มเติมใด ๆ
สำหรับมูลนิธิ องค์กรสาธารณกุศลที่สนใจใช้บริการ โซลูชัน “ปันบุญ” โดยทีเอ็มบี I ธนชาต เพื่อบริหารจัดการภายในมูลนิธิแบบครบวงจร สามารถติดต่อ TMB Corporate Call Center 0-2643-7000 และผู้บริจาคสามารถร่วมแบ่งปันช่วยเหลือสังคมไทย ได้ที่ www.punboon.org ซึ่งมีมูลนิธิและองค์กรฯ กว่า 100 มูลนิธิ โดยผู้บริจาคสามารถเลือกบริจาคได้ตามจิตศรัทธา